Page:Ludus Coventriae (1841).djvu/44

 This frute to ete I xal asayn, So wys as God is yf we may be, And Goddys pere of myth. To myn husbond I walke my way, And of this appyl I xal asay, To make hym to ete, yf that I may, And of this ffrewte to byth.

Hic Eva reveniet Adæ viro suo et dicet ei.

My semely spowse and good husbond, Lystenyth to me, sere, I ȝow pray, Take this ffayr appyl alle in ȝour hond, Therof a mursel byte and asay. To ete this appyl, loke that ȝe fonde, Goddys ffelaw to be alway, Alle his wysdam to undyrstonde, And Goddys pere to be ffor ay, Alle thyng for to make,— Bothe ffysche and foule, se and sond, Byrd and best, watyr and lond; This appyl thou take out of myn hond, A bete therof thou take.

Adam. I dare not towche thin hand ffor dred Of oure lord God omnypotent, If I xuld werke after thi reed, Of God oure makere I xuld be shent. If that we do this synful dede, We xal be ded by Goddys jugement. Out of thin hand with hasty spede, Cast out that appyl anon present, ffor fer of Goddys threte.

Eva. Of this appyl yf thou wylt byte,